C 88/56
RO
Jurnalul Oficial al Uniunii Europene
24.2.2022
Analiza solurilor acoperă trei tipuri principale.
Mai întâi, există solurile argilo-calcaroase, aflate în extremitatea nordică a arealului acoperit de denumire.
Acestea reprezintă sursa de bază pentru cultivarea viței-de-vie, fiind situate între Rioja Alavesa și Rioja Alta.
Apoi, în zonele Rioja Alta și Rioja Oriental, există, de asemenea, soluri aluvionare și argiloase bogate în fier, care produc vinuri cu o corpolență mai scăzută decât cele menționate anterior.
În termeni economici, vinul reprezintă 20 % din produsul intern brut al regiunii.
Practicile antice de cultivare și importanța vitală a vinului în regiune se traduc printr-o dependență de durabilitatea acestui proces.
Prin urmare, condițiile naturale descrise mai sus sunt exploatate la maximum.
Există îndeosebi practica specială a învechirii vinurilor, care a avut ca rezultat una dintre cele mai mari concentrații de butoaie de stejar din lume. 8.2.
Vin spumant de calitate Deși denumirea este cunoscută în principal pentru producția de vinuri liniștite, unele unități de vinificație produc totuși vinuri spumante de calitate, folosind o metodă tradițională ce datează de la mijlocul secolului al XIX-lea, acumulând astfel know-how și experiență.
Prospețimea și aciditatea sunt două elemente-cheie în producerea vinurilor spumante de calitate.
Arealul denumirii este situat într-o zonă cu temperaturi mai scăzute, conform scării Winkler.
Acest lucru determină cicluri de creștere scurte, care rezultă într-o maturitate fenolică corectă, fără a se atinge niveluri ridicate de tărie alcoolică, aceste caracteristici asigurând un punct de plecare ideal pentru producerea acestor vinuri.
9.
Alte condiții esențiale (ambalarea, etichetarea, alte cerințe) Cadrul juridic: În legislația națională Tipul condiției suplimentare: Ambalarea în arealul geografic delimitat Descrierea condiției: Vinurile cu denumirea de origine calificată „Rioja” trebuie să fie îmbuteliate doar în unitățile de vinificație înregistrate aflate în evidențele Consiliului de reglementare.
În caz contrar, denumirea nu va putea fi utilizată pentru vinul respectiv.
Această cerință a fost stabilită deoarece calitatea vinului oferit în final consumatorului este supusă unui risc mai mare atunci când vinul este transportat și îmbuteliat în afara arealului de producție decât atunci când aceste operațiuni sunt efectuate în cadrul arealului.
Cerința este menită să protejeze reputația deosebită a vinului Rioja prin întărirea controlului asupra calității și caracteristicilor speciale ale acestuia și protejează denumirea de origine calificată de care beneficiază toți producătorii vizați.
Decizia a fost confirmată printr-o hotărâre a Curții de Justiție a Uniunii Europene din 16 mai 2000.
Cadrul juridic: În legislația națională Tipul condiției suplimentare: Dispoziții suplimentare privind etichetarea Descrierea condiției: Mențiunea „RIOJA” trebuie să figureze în mod vizibil și, chiar sub „RIOJA”, trebuie să figureze următoarele elemente: mențiunea „Denominación de Origen Calificada” (denumire de origine calificată), ștampila Consiliului de reglementare, marca comercială și denumirea sau denumirea comercială a unei unități de vinificație înregistrate sau o denumire comercială.
Termenii „butoi” și „lemn” nu trebuie să fie utilizați pentru comercializarea, etichetarea și promovarea vinurilor înainte de finalizarea procesului de învechire.
Este permisă utilizarea denumirii unei regiuni sau a unei localități atunci când strugurii provin din acea zonă/localitate și când vinul este produs, învechit (după caz) și îmbuteliat în acea zonă/localitate.
Cu toate acestea, cel mult 15 % din strugurii folosiți la producerea vinului pot proveni din plantații viticole înregistrate situate în localități care se învecinează cu regiunea sau cu localitatea în care își are sediul operatorul și trebuie să se furnizeze dovada că proporția menționată mai sus, de 15 %, va fi disponibilă în mod exclusiv pentru o perioadă de cel puțin 10 ani consecutivi.